Hotto Bun ร้านซาลาเปาบันสไตล์ไต้หวันไส้ตู้มที่เห็นรูปตามโซเชียลมานานแล้วก็อยากทานมานานมาก Hotto Bun นั้นจะมีรูปร่างหน้าตาคล้ายกับซาลาเปาผสมกับแฮมเบอร์เกอร์ ซึ่งมีที่มาจากเมนู กั่วเปา เมนูยอดฮิตของชาวไต้หวันซึ่งเป็นหมั่นโถวสอดไส้ด้วยหมูสามชั้นตุ๋นนั่นเองครับ 

ร้านนี้นั้นได้แรงบันดาลใจมาจากไต้หวันเต็มที่ เลยมีการนำมาประยุกต์ดัดแปลงให้เข้ากับลิ้นคนไทยสักหน่อยด้วยการเปลี่ยนไส้ เพิ่มซอส ส่วนตัวบันนั้นก็ใช้แป้งสาลีผ่านกรรมวิธีการทำที่แตกต่างจากซาลาเปา ทำให้ทั้งตัวบันด้านนอกนั้นทั้งนุ่มหอมและอร่อย แถมไส้ด้านในนั้นก็จะมีรสชาติเด็ดพร้อมด้วยซอสที่มาช่วยเพิ่มความอร่อยเข้าไปอีกด้วยครับ

[วิธีการเดินทาง]
ร้านนี้ตั้งอยู่ในมหาวิทยาลัยธรรมศาสตร์ศูนย์รังสิตครับ ร้านอยู่ข้างๆสนามฟุตบอล Flick TU เลย เด็กธรรมศาสตร์นั้นก็สามารถเดินมาทานได้เลย ส่วนคนภายนอกถ้าจะมาทานก็สามารถขับรถมาจอดข้างๆสนามแล้วเดินเข้ามาทานในร้านได้เลยครับ เข้ามาในโซนมหาลัยแล้วถามน้องๆนักศึกษาได้ว่าสนามบอล Flick TU อยู่ตรงไหนครับ 

[บรรยากาศ/การบริการ]
ร้านนี้เป็นร้านอาหารเล็กๆในมหาลัยครับ ในร้านนั้นเป็นห้องแอร์มีที่นั่งอยู่พอสมควร ส่วนใหญ่ลูกค้าที่มานั่งทานนั้นก็เป็นนักศึกษาธรรมศาสตร์นี่แหละครับ บรรยากาศนั้นออกจะง่ายๆสบายๆเป็นกันเองเหมือนร้านพี่ทำให้น้องกินมากกว่าที่จะเป็นร้านอาหาร 

การบริการของพนักงานในร้านทุกคนนั้นก็ทำได้ดีครับ แต่จะเน้นบริการตัวเองเป็นซะส่วนใหญ่ อยากสั่งอะไรก็ไปจัดการบอกที่เค้าเตอร์ให้ชัดเจนพร้อมกับนั่งรอบันมาเสิร์ฟได้เลยครับ บันแต่ละชิ้นนั้นมีการทำสดใหม่ ใช้เวลารอประมาณ 10 นาทีก็ได้ทานแล้วครับ

[รสชาติอาหาร/ความคุ้มค่า]
เมนูของร้านนี้นั้นมีเพียงแค่บันและเครื่องดื่มเท่านั้นครับ ถือว่าเป็นร้านของว่างมากกว่ามื้อหลัก ซึ่งโดยรวมแล้วตัวบันนั้นก็ดัดแปลงมาจากเมนูฮิตของชาวไต้หวัน ได้ลองแล้วรสชาติอาจจะต้องบอกเลยว่าอร่อยกว่าต้นตำรับที่ไต้หวันที่เคยทานมาอีกด้วยครับ

บันไก่กรอบ (55 บาท)
- เมนูนี้เป็นบันไส้ไก่ทอดกรอบราดมาด้วยซอสรสชาติเยี่ยม ตัวบันนั้นนุ่มมากครับ ทางร้านนั้นใช้แป้งที่ผสมผสานกันอย่างดี พร้อมกับการนึ่งที่เรียกได้ว่านุ่มสุดๆ การได้ไส้เป็นไก่ทอดกรอบนั้นก็เป็นเรื่องดีเพราะมันเข้ากันได้ดีจริงๆกับแป้งนุ่มๆ และซอสที่อร่อยเหลือเกินครับ เมนูนี้นอกจากหน้าตาจะดีแล้ว รสชาติก็ต้องบอกเลยว่าดีไม่แพ้หน้าตาจริงๆครับ (4/5)

ชาบาร์เล่ย์ (48 บาท)
- เครื่องดื่มของทางร้านนั้นเป็นเมนูชาทั้งหมดครับ วันนี้ผมสั่งชาข้าวบาร์เล่ย์มาทาน รสชาติอาจจะอ่อนไปหน่อย แต่ก็ทานดับกระหายจากการทานบันมาได้ดีครับ (3/5)

โดยรวมแล้วร้านนี้ถือว่าเป็นร้านที่น่าเข้ามาลิ้มลองอีกร้านในมหาลัยธรรมศาสตร์ครับ เหมาะกับการมานั่งพัก หาของว่างทานยามบ่าย หรือถ้าใครทานไม่เยอะอยู่แล้วจะเน้นกินให้อิ่มไปเลยก็ได้เช่นกันครับ